Литературабзэ ныбжьыкIэхэм зэряшэнэу, адыгэ лексикографием итеорие нахьи ипрактикэ нахь псынкIэу лъэкIуатэ. Ар къызхэкIрэр гущыIалъэмэ язэхэгъэуцон пылъын фэе лексикографхэр джы къызнэсыгъэми зэрэтимыIэр ары. ГущыIалъэхэр зэхэзгъэуцохэри, бзэ теорие IофшIэнхэр зэшIозыххэрэри а бзэшIэныгъэлэжь дэдэхэр арых. Ащ къыхэкIэу шIэныгъэлэжьхэр лексикографие IофыгъуабэхэмкIэ зэдиштэхэрэп. Ахэр мыщ фэдэх: 1) цIэмрэ глаголымрэ къызэрэптыщыт гущыIэлъэ шъуашэхэр; 2) гущыIэлъэ лъэпкъ зэфэшъхьафхэм къадэхьащт гущыIэхэм якъыхэхын шIыкIэхэр; 3) гущыIэм игъунапкъэхэм якъэгъэнэфэн ыкIи гущыIэ зэхэлъхэр гущыIалъэхэм къазэрэдэхьащт гъэпсыкIэхэр; 4) мэхьэнабэ гущыIэхэмрэ омонимхэмрэ гущыIалъэхэм къазэрэщытыгъэн фаер; 5) синонимхэмрэ вариантхэмрэ гущыIалъэхэм зэращызэтепфыщтхэр; 6) гущыIэхэм ямэхьанэхэр къызэрэзэхэпфыщт принципхэр; 7) гущыIэхэр грамматическэу ыкIи стилистическэу къэгъэлъэгъогъэнхэр; 8) гущыIалъэр зэрэгъэпсыгъэщтым ехьылIэгъэ Iофыгъохэр; 9) фразеологием гущыIэлъэ лъэпкъ зэфэшъхьафхэм чIыпIэу ащиубытын фаер; 10) гущыIэлъэ лъэпкъ зэфэшъхьафхэм щысэхэр къазэращыптыщтыр,  нэмыкIыбэхэри.